送程給事知越州
作者：謝慥
朝代：宋

paragraphs: 越山岝㟯凌蒼穹，北山獨秀誇卧龍。
集賢學士辭青瑣，高牙新擁千騎雄。
晝看卧龍峰，夕隠蓬萊宮。
雙旌倒影射日紅，心閑不厭來山中。
排虛屏障環四封，翠積琉璃千萬重。
乍見烟霞西復東，倏聽海鼓鳴鼕鼕。
照湖一望光悠溶，寒波百里秋瞳矓。
茂林修竹交青葱，崢嶸樓閣疑天通。
使君况復氣摩空，高吟萬字才不窮。
醉倒猶索黄金鍾，下筆凜凜生清風。
幸當聖世民俗豐，莫惜樽俎頻雍容。
但憂政成被追鋒，白雲幽鳥不得長相從。